KOMISIJOS SPRENDIMAS
2008 m. gegužės 29 d.
dėl Bendrijos finansinės paramos išlaidoms, patirtoms 2007 m. Jungtinėje Karalystėje taikant skubias kovos su mėlynojo liežuvio liga priemones, atlyginti
(pranešta dokumentu Nr. C(2008) 2161)
(Tekstas autentiškas tik anglų kalba)
(2008/418/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2000 m. lapkričio 20 d. Tarybos direktyvą 2000/75/EB, nustatančią mėlynojo liežuvio ligos kontrolės ir likvidavimo reikalavimus (1), ypač į jos 9 straipsnio 2 dalį,
atsižvelgdama į 1990 m. birželio 26 d. Tarybos sprendimą 90/424/EEB dėl išlaidų veterinarijos srityje (2), ypač į jo 3 straipsnio 3 dalį ir 3 straipsnio 5 dalį,
kadangi:
(1)
Sprendime 90/424/EEB nustatytos Bendrijos finansinio įnašo teikimą specialiosioms veterinarijos priemonėms, įskaitant skubias priemones, reglamentuojančios procedūros. Siekiant kuo galima greičiau likviduoti mėlynojo liežuvio ligą, valstybėms narėms teikiama finansinė parama tam tikrų kovos su mėlynojo liežuvio liga priemonių išlaidoms padengti.
(2)
Sprendimo 90/424/EEB 3 straipsnio 5 dalyje nustatytos taisyklės, numatančios, koks procentas valstybių narių patirtų išlaidų gali būti dengiamas iš Bendrijos finansinės paramos.
(3)
Skubioms kovos su mėlynojo liežuvio liga priemonėms Bendrijos finansinė parama skiriama pagal taisykles, išdėstytas 2005 m. vasario 28 d. Komisijos reglamente (EB) Nr. 349/2005, nustatančiame Tarybos sprendime 90/424/EEB (3) paminėtų skubių priemonių ir kampanijos prieš tam tikras gyvūnų ligas Bendrijos finansavimo taisykles. Šis reglamentas taikomas Bendrijos finansinei paramai, skiriamai valstybėms narėms dėl reglamente nustatytus reikalavimus atitinkančių išlaidų, susidariusių taikant tam tikrų ligų likvidavimo priemones situacijose, nurodytose Sprendimo 90/424/EEB 3 straipsnio 1 dalyje.
(4)
2007 m. Jungtinėje Karalystėje kilo mėlynojo liežuvio ligos protrūkių. Šios ligos atsiradimas kelia rimtą pavojų Bendrijos gyvulių populiacijai.
(5)
Todėl Jungtinė Karalystė, siekdama išvengti mėlynojo liežuvio ligos išplitimo, ėmėsi būtinų skubių priemonių.
(6)
2007 m. lapkričio 28 d. Jungtinė Karalystė pateikė finansinę informaciją, reikalingą suteikiant Bendrijos finansinę paramą pagal Reglamento (EB) Nr. 349/2005 6 straipsnį.
(7)
Jungtinė Karalystė visiškai įvykdė techninius ir administracinius reikalavimus, nustatytus Sprendimo 90/424/EEB 3 straipsnyje ir Reglamento (EB) Nr. 349/2005 6 straipsnyje.
(8)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Bendrijos finansinė parama Jungtinei Karalystei
Nepažeidžiant Sprendimo 90/424/EB 10 straipsnio nuostatų, Bendrijos finansinė parama gali būti skirta Jungtinei Karalystei išlaidoms, kurias ši valstybė narė patyrė imdamasi Sprendimo 90/424/EB 3 straipsnio 2 dalyje nurodytų priemonių kovai su mėlynojo liežuvio liga 2007 m., padengti.
2 straipsnis
Adresatas
Šis sprendimas skirtas Didžiosios Britanijos ir Šiaurės Airijos Jungtinei Karalystei.
Priimta, Briuselyje, 2008 m. gegužės 29 d.